VIII. ERANSKINA

IKERKETA-PROIEKTUAREN MEMORIA ZIENTIFIKOAREN LABURPENA AURKEZTEKO EREDUA

Ikerketa-proiektuaren memoria zientifikoaren laburpen honen helburua da diruz lagundutako ikerketa-lanaren emaitzak zabaltzea, hala badagokio, Osalanek horretarako interesa baitu. Laburpen hauek ikerketa-proiektuari buruzko ikuspegi orokorra emango diete interesa duten pertsonei.

Agiri honetan aurkeztu eta esplikatzen dira laburpena egiteko behar diren irizpideak, bai eta laburpenak aurkezteko era eta formatuak ere, betiere eskema honen arabera:

IKERKETA-PROIEKTUA IDENTIFIKATZEKO DATUAK:

1. Titulua: ikerketaren izenburu osoa adierazi.

2. Ikertzaile nagusia: ikertzaile nagusiaren izen-abizenak adierazi.

3. Taldeko gainerako ikertzaileen izen-abizenak adierazi.

4. Laguntza esleitu zaion erakundea: erakundearen izen osoa.

5. Gauzatzeko datak: proiektuaren hasierako eta amaierako urteak soilik aipatu.

SINOPSIA:

Lanaren helburuak eta alderdi garrantzitsuenak esplikatu behar dira. Laburki esplikatuko dira: gaiaren aurrekariak, lan-hipotesiak, proiektuaren garapena eta lortutako helburuak, lortutako emaitzen eta ondorioen gaineko sintesi txiki batekin.

METODOLOGIA:

Xedea da informazio ahalik eta zehatz eta konkretuena ematea ikerketa-proiektua burutzeko moduari buruz. Honakoak azaldu behar dira: informazioa biltzeko metodoa, ikergaiak, aztertu beharreko aldagaiak, datuak aztertzeko teknikak, gauzatze-datak, ikerketaren testuingurua.

EMAITZAK:

Jasota utziko da, behar denean, zein izan diren hipotesi onartuak eta baztertuak. Azterlaneko emaitza puntual eta konkretu garrantzitsuenak aipatuko dira. Gaiaren ezagutzan genero-ikuspegitik egindako aurrerapenak adieraziko dira, egokia bada.

EMAITZEN ERABILGARRITASUN PRAKTIKOA LANEKO ARRISKUEN PREBENTZIOARI DAGOKIONEZ:

Nabarmenduko da lanak zer ekarpen egin duen laneko arriskuen prebentzioaren arloan, bai eta proiektuaren alderdiren batek jarraipena izango duen ere, eta, ahal bada, ikergaiari buruzko prospektiba bat egingo da.

AZKEN ONDORIOAK ETA EMAN LITEZKEEN GOMENDIOAK:

Lortutako emaitzetatik ateratako ondorioak azalduko dira, eta, egokia bada, aztertutako arazoa konpontzeko behar diren gomendioak adieraziko dira, eta enpresetan aplikatu ote daitezkeen zehaztuko da.

EMAITZAK ZABALTZEA ETA USTIATZEA:

Proiektuaren ekoizpen zientifikoari buruzko informazioa erantsiko da: (datu-baseak, informatika-programak, argitalpenak, ponentziak…).

BIBLIOGRAFIA:

Lanaren bukaeran, artikuluaren testuari buruzko erreferentzien zerrenda bat ipiniko da.

ALDERDI FORMALAK.

● Laburpena arial letra-tipoarekin egingo da, eta letraren tamaina 12 izango da.

● Titulua letra larriz idatziko da.

● Laburpenaren luzera gehienez 30 orrikoa izango da.